### Resumé

Forvaltningen foreslår en justering i metoden for evaluering af prøvehandlinger i relation til cykelfremme. Hidtil er der blevet evalueret på de enkelte prøvehandlinger kort tid efter deres opstart. Da flere cyklister ofte kommer som følge af flere koordinerede indsatser over tid, foreslås i stedet at samle effektmålingerne årligt. På den måde kan der opnås en helhedsorienteret vurdering af, hvordan de samlede cykelindsatser påvirker cykeltrafikmængderne i kommunen. Der ønskes udvalgets stillingtagen til om den nye metode kan godkendes.

### Sagsfremstilling

Cykelfremme er en langsigtet indsats, hvor flere koordinerede og vedvarende tiltag ofte er nødvendige, før adfærdsændringer slår igennem og flere begynder at cykle.

For at skabe en bedre forståelse af den langsigtede udvikling i cykeltrafikken, foreslås det, at effekterne på antallet af nye cyklister fremover samles op i en årlig evaluering. Denne metode giver mulighed for at se, hvordan forskellige tiltag samlet påvirker antallet af cyklister over tid. Til systematisk at følge udviklingen i cykeltrafikken etableres et tælleprogram, hvor der hvert år tælles på udvalgte faste lokaliteter. Dette giver mulighed for løbende at monitorere cykeltrafikken.

Evalueringen af de enkelte prøvehandlinger vil fortsat blive gennemført, men i højere grad med fokus på kvalitative målinger, såsom tilfredshedsundersøgelser blandt borgere og virksomheder samt evalueringsmøder med de involverede parter. På denne måde sikres det, at de lokale oplevelser og erfaringer bliver inddraget. Denne feedback vil give et værdifuldt grundlag for at vurdere, om en prøvehandling skal gøres permanent, justeres eller fjernes, baseret på den lokale oplevelse og brugernes umiddelbare respons.

### Klima og resiliensvurdering

Ikke relevant.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at** udvalget godkender den foreslåede metode til evaluering af prøvehandlinger i relation til cykelfremme.

### Beslutning

Godkendt.

Sofia Mortensen og Alvin Lauridsen var fraværende.